በእስያ ሁኔታው የተለየ ሆኖ ነው የሚታየው። ሕዝባዊት ቻይና ያካባቢው ኤኮኖሚያዊ ሞተር የምትሆንበት ዝንባሌ ነው የሚንፀባረቀው፤ ቻይና የምታስመዘግበው ኤኮኖሚያዊ ዕድገት ሌላው ቀርቶ አውሮጳውያኑንና አሜሪካውያኑንም ሊያስቀና የሚችል መስሎ ነው የሚታየው። የኤኮኖሚውን ሂደት የሚገመግሙት ጀርመናዊው ፕሮፈሰር አክሰል ቬበር እንደሚሉት፣ ቻይና ውስጥ ግዙፍ የኤኮኖሚ ግስጋሴ ነው የተተካው፤ ይኸው ግዙፍ ዕድገት ቢያንስ በ፰ በመቶ ነው የሚገመተው፤ ቻይና በደቡብ-ምሥራቅ እስያ እውነተኛ የኤኮኖሚ ዕድገት ሎኮሞቲቭ ሆና ነው የምትታየው። ይኸው ሁኔታ ለዚያው አካባቢ አንቀሳቃስ ሞተር ከመሆኑም በላይ፣ ለጀርመንም ኤኮኖሚ ከፍተኛ የኤክስፖርት ገበያ ዕድል እንደሚሰጥም ነው ፕሬፈሰሩ የሚገምቱት።
